b'\n_START_ARTICLE_\nPlague Inc.\n_START_SECTION_\nIgranje\n_START_PARAGRAPH_\nIgralec je postavljen v vlogo patogena, ki mora z oku\xc5\xbeevanjem ljudi prerasti v pandemijo in nazadnje iztrebiti vse \xc4\x8dlove\xc5\xa1tvo preden ljudem uspe razviti zdravilo. Ob uspe\xc5\xa1nem \xc5\xa1irjenju dobiva \xc2\xbbto\xc4\x8dke DNK\xc2\xab, ki jih lahko porabi za razvoj izbolj\xc5\xa1anih na\xc4\x8dinov \xc5\xa1irjenja, odpornosti ali novih simptomov, med katerimi so tudi smrtni. Hkrati je igra zdravstvena simulacija, ki temelji na razmeroma realisti\xc4\x8dnem epidemiolo\xc5\xa1kem modelu; te\xc5\xbeavnost se spreminja z nastavljanjem parametrov tega modela, denimo kako pogosto si ljudje umivajo roke in kako \xc4\x8duje\xc4\x8di so zdravniki. Igralno polje predstavlja zemljevid sveta z ozemlji, med katerimi se patogen \xc5\xa1iri po kopnem, z ladjami, ki potujejo med pristani\xc5\xa1\xc4\x8di, ali letali, ki potujejo med letali\xc5\xa1\xc4\x8di. Ozemlja se razlikujejo po zna\xc4\x8dilnostih (vla\xc5\xbeno/suho, hladno/vro\xc4\x8de, bogato/revno, kmetijsko/urbano), kar vpliva na sposobnost \xc5\xa1irjenja, to pa je mo\xc5\xbeno izbolj\xc5\xa1ati z razvojem novih lastnosti. Tako denimo prenos s komarji olaj\xc5\xa1a \xc5\xa1irjenje v vro\xc4\x8dih okoljih, odpornost proti antibiotikom pa v bogatih._NEWLINE_Omejeno \xc5\xa1tevilo pristani\xc5\xa1\xc4\x8d in letali\xc5\xa1\xc4\x8d predstavlja pomemben na\xc4\x8din prenosa na nova ozemlja, a ko postane bolezen prehuda, jih ljudje zaprejo da bi ustavili \xc5\xa1irjenje pandemije. Ko za\xc4\x8dnejo ljudje mno\xc5\xbei\xc4\x8dno umirati, se pozornost svetovnih vlad osredoto\xc4\x8di na iskanje zdravila, napredek pri tem je prikazan kot odstotek na dnu igralnega polja. Igralec je sproti obve\xc5\xa1\xc4\x8den, kaj se dogaja v svetu, prek sporo\xc4\x8dil na vrhu zaslona._NEWLINE_Igra ima dva mo\xc5\xbena razpleta: igralec zmaga, \xc4\x8de so na koncu mrtvi vsi ljudje, in izgubi, \xc4\x8de ostane kdo \xc5\xbeiv in neoku\xc5\xbeen, ko zmanjka oku\xc5\xbeenih. Slednje se obi\xc4\x8dajno zgodi, \xc4\x8de ljudem uspe pravo\xc4\x8dasno razviti zdravilo, ali \xc4\x8de se patogenu ni uspelo raz\xc5\xa1iriti na kak\xc5\xa1no ozemlje (najve\xc4\x8dkrat oto\xc5\xa1ka ozemlja, kot je Grenlandija ali Nova Zelandija, kamor je zelo te\xc5\xbeko prodreti, ko se zaprejo pristani\xc5\xa1\xc4\x8da in letali\xc5\xa1\xc4\x8da).\n_START_SECTION_\nRazvoj\n_START_PARAGRAPH_\nJames Vaughan je dobil idejo o simulaciji pandemije od spletne igre Pandemic 2 iz leta 2008. Svojo igro je napisal v prostem \xc4\x8dasu s pomo\xc4\x8djo treh zunanjih sodelavcev, po oceni ga je prva razli\xc4\x8dica stala 5000 USD. Klju\xc4\x8dni algoritem simulira t. i. temeljno stopnjo razmno\xc5\xbeevanja, pojem iz epidemiologije, o katerem se je pou\xc4\x8dil iz spletno dostopnih strokovnih \xc4\x8dlankov._NEWLINE_Po izidu je vzdr\xc5\xbeeval zanimanje kupcev z rednim izdajanjem raz\xc5\xa1iritev, ki so dodale nove igralne na\xc4\x8dine in nove tipe bolezni, npr. virus, ki spreminja ljudi v zombije, in opi\xc4\x8djo gripo iz filma Zora planeta opic po licenci studia 20th Century Fox.\n_START_SECTION_\nOdziv\n_START_PARAGRAPH_\nIgra je kljub temu, da je avtor ni posebej ogla\xc5\xa1eval, hitro postala ena najve\xc4\x8djih prodajnih uspe\xc5\xa1nic leta 2012 na trgu iger za prenosne telefone. Junija 2012, ko je iz\xc5\xa1la ena od raz\xc5\xa1iritev, se je uvrstila na vrh prodajne lestvice spletne trgovine App Store in do konca naslednjega leta zabele\xc5\xbeila skupno ve\xc4\x8d kot 15 milijonov prenosov. Kritiki so med drugim izpostavili izvirnost in zabavnost, po drugi strani pa ne vedno teko\xc4\x8de dogajanje. Na spletnem agregatorju recenzij Metacritic ima razli\xc4\x8dica za iOS povpre\xc4\x8dno oceno kritikov 80\xc2\xa0%._NEWLINE_Plague Inc. je bila nominirana za najbolj\xc5\xa1o strate\xc5\xa1ko igro leta na igri\xc4\x8darskem spleti\xc5\xa1\xc4\x8du IGN. Pozornost je pritegnila tudi pri ameri\xc5\xa1kem Centru za nadzor in prepre\xc4\x8devanje bolezni, kot nekonvencionalen na\xc4\x8din za ozave\xc5\xa1\xc4\x8danje javnosti o problematiki nalezljivih bolezni.'